Ehdotus neuvoston päätökseksi Slovakian tasavallan osallistumista yhteisön koulutuksen ja ammatillisen koulutuksen ohjelmiin sekä nuoriso-ohjelmiin koskevasta assosiaationeuvostossa vahvistettavasta yhteisön kannasta (97/C 337/05) KOM(97) 422 lopull. - 97/0225(CNS)

(Komission esittämä 4 päivänä syyskuuta 1997)

EUROOPAN UNIONIN NEUVOSTO, joka

ottaa huomioon Euroopan yhteisön perustamissopimuksen ja erityisesti sen 126 ja 127 artiklan yhdessä 228 artiklan 3 kohdan ensimmäisen alakohdan kanssa,

ottaa huomioon komission ehdotuksen,

ottaa huomioon Euroopan parlamentin lausunnon,

sekä katsoo, että

Euroopan yhteisöjen ja niiden jäsenvaltioiden sekä Slovakian tasavallan välisestä assosiaatiosta tehdyn Eurooppa-sopimuksen lisäpöytäkirja tehtiin neuvoston ja komission päätöksellä 4 päivänä joulukuuta 1995,

lisäpöytäkirjan 1 artiklan mukaisesti Slovakian tasavalta voi osallistua yhteisön puiteohjelmiin, erityisohjelmiin, hankkeisiin tai muihin toimiin erityisesti koulutuksen ja ammatillisen koulutuksen sekä nuorisoa koskevilla aloilla, ja lisäpöytäkirjan 2 artiklan mukaisesti assosiaationeuvosto päättää ehdoista, jotka koskevat Slovakian tasavallan osallistumista 1 artiklassa tarkoitettuun toimintaan,

toimintaohjelmasta Euroopan yhteisön ammatillista koulutusta koskevan politiikan, jäljempänä `Leonardo da Vinci`, toteuttamiseksi 6 päivänä joulukuuta 1994 tehdyssä neuvoston päätöksessä 94/819/EY (1) ja erityisesti sen 9 artiklan 1 kohdassa, Nuorten Eurooppa -ohjelman kolmannen vaiheen toteuttamisesta 14 päivänä maaliskuuta 1995 tehdyssä Euroopan parlamentin ja neuvoston päätöksessä N:o 818/95/EY (2) ja erityisesti sen 7 artiklan 4 kohdassa sekä yhteisön toimintaohjelmasta koulutuksen alalla, jäljempänä `Sokrates`, 14 päivänä maaliskuuta 1995 tehdyssä Euroopan parlamentin ja neuvoston päätöksessä N:o 819/95/EY (3) ja erityisesti sen 7 artiklan 3 kohdassa säädetään, että Keski- ja Itä-Euroopan assosioituneet maat voivat osallistua kyseisiin ohjelmiin assosiaatiosopimusten yhteisön ohjelmiin osallistumista koskevien lisäpöytäkirjojen edellytysten mukaisesti, ja

Luxemburgissa 23 päivänä lokakuuta 1995 ja Brysselissä 21 päivänä marraskuuta 1996 osana Euroopan unionin ja Keski-Euroopan assosioituneiden maiden välistä suunnitelmallista vuoropuhelua pidetyissä opetusministereiden yhteisissä kokouksissa vahvistettiin uudelleen osapuolten halu ulottaa Leonardo da Vinci-, Sokrates- ja Nuorten Eurooppa -ohjelmat koskemaan myös näitä maita,

ON PÄÄTTÄNYT SEURAAVAA:

Euroopan yhteisöjen ja niiden jäsenvaltioiden sekä Slovakian tasavallan Eurooppa-sopimuksella perustetussa assosiaationeuvostossa vahvistettava yhteisön kanta, joka koskee Slovakian tasavallan osallistumista yhteisön koulutuksen ja ammatillisen koulutuksen ohjelmiin sekä nuoriso-ohjelmiin, on liitteenä oleva assosiaationeuvoston päätös.

(1) EYVL 340, 29.12.1994.

(2) EYVL L 87, 20.4.1995.

(3) EYVL L 87, 20.4.1995.

Luonnos EY:n ja Slovakian tasavallan assosiaationeuvoston päätökseksi Slovakian tasavallan osallistumista yhteisön koulutuksen ja ammatillisen koulutuksen ohjelmiin sekä nuoriso-ohjelmiin koskevista ehdoista

ASSOSIAATIONEUVOSTO, joka

ottaa huomioon Euroopan yhteisöjen ja niiden jäsenvaltioiden sekä Slovakian tasavallan Eurooppa-sopimuksen (1),

ottaa huomioon Euroopan yhteisöjen ja niiden jäsenvaltioiden sekä Slovakian tasavallan Eurooppa-sopimuksen lisäpöytäkirjan Slovakian tasavallan osallistumisesta yhteisön ohjelmiin ja erityisesti sen 1 ja 2 artiklan (2),

sekä katsoo, että

lisäpöytäkirjan 1 artiklan mukaisesti Slovakian tasavalta voi osallistua yhteisön puiteohjelmiin, erityisohjelmiin, hankkeisiin ja muihin toimiin erityisesti koulutuksen ja ammatillisen koulutuksen sekä nuorisoa koskevien toimien alalla,

lisäpöytäkirjan 2 artiklan mukaisesti assosiaationeuvosto päättää ehdoista, jotka koskevat Slovakian tasavallan osallistumista 1 artiklassa tarkoitettuun toimintaan, ja

Luxemburgissa 23 päivänä lokakuuta 1995 ja Brysselissä 21 päivänä marraskuuta 1996 osana Euroopan unionin ja Keski-Euroopan assosioituneiden maiden välistä suunnitelmallista vuoropuhelua pidetyissä opetusministereiden yhteisissä kokouksissa vahvistettiin uudelleen osapuolten halu ulottaa Leonardo da Vinci-, Sokrates- ja Nuorten Eurooppa -ohjelmat koskemaan myös näitä maita,

ON PÄÄTTÄNYT SEURAAVAA:

Slovakian tasavalta osallistuu Euroopan yhteisön Leonardo da Vinci-, Nuorten Eurooppa- ja Sokrates-ohjelmiin liitteenä olevien ehtojen mukaisesti, jotka ovat olennainen osa tätä päätöstä.

(1) EYVL L 359, 31.12.1994.

(2) EYVL L 115, 9.5.1996.

Slovakian tasavallan osallistumista Leonardo da Vinci-, Nuorten Eurooppa- ja Sokrates-ohjelmiin koskevat ehdot

1 artikla

Slovakian tasavalta osallistuu kaikkiin Leonardo da Vinci-, Nuorten Eurooppa- ja Sokrates -ohjelmien, jäljempänä `ohjelmat`, toimenpiteisiin ja toimiin toimintaohjelmasta Euroopan yhteisön ammatillista koulutusta koskevan politiikan toteuttamiseksi tehdyssä neuvoston päätöksessä 94/819/EY, "Nuorten Eurooppa" -ohjelman kolmannen vaiheen toteuttamisesta tehdyssä Euroopan parlamentin ja neuvoston päätöksessä N:o 818/95/EY sekä yhteisön koulutusohjelmasta tehdyssä Euroopan parlamentin ja neuvoston päätöksessä N:o 819/95/EY määriteltyjen tavoitteiden, perusteiden ja määräaikojen mukaisesti sekä niissä säädettyjä menettelyjä noudattaen, ellei tässä päätöksessä toisin säädetä.

2 artikla

Osallistumisedellytykset täyttävien Slovakian tasavallan laitosten, järjestöjen ja yksityishenkilöiden hakemusten jättämiseen, arviointiin ja valintaan sovelletaan samoja ehtoja kuin osallistumisedellytykset täyttäviin yhteisön laitoksiin, järjestöihin ja yksityishenkilöihin.

Kielitaidon kehittäminen ja koulutustoimet koskevat yhteisön virallisia kieliä. Poikkeustapauksissa muut kielet voidaan hyväksyä, jos ohjelmien toteuttaminen sitä edellyttää.

3 artikla

Slovakian tasavallan ehdottamiin ylikansallisiin hankkeisiin ja toimiin on otettava mukaan vähimmäismäärä kumppaneita yhteisön jäsenvaltioista yhteisön ulottuvuuden varmistamiseksi ohjelmissa. Tästä vähimmäismäärästä päätetään erikseen kunkin ohjelman toteuttamisen yhteydessä, ja siinä otetaan huomioon toimien luonne, yksittäisten hankkeiden osanottajien määrä ja ohjelmaan osallistuvien maiden määrä. Sellaisiin hankkeisiin ja toimiin, joihin osallistuvat ainoastaan Slovakian tasavalta ja EFTA-ETA-maa tai muu kolmas maa, mukaan lukien maa, joka on tehnyt assosiaatiosopimuksen yhteisön kanssa, ja jolle osallistuminen ohjelmiin on avointa, ei myönnetä yhteisön rahoitustukea.

4 artikla

Leonardo da Vinci-, Nuorten Eurooppa- ja Sokrates -ohjelmia koskevien päätösten asiaan kuuluvien säännösten mukaisesti Slovakian tasavalta ottaa käyttöön asianmukaiset kansallisen tason rakenteet ja mekanismit ja toteuttaa muut tarvittavat toimenpiteet varmistaakseen ohjelmien toteuttamista koskevan yhteensovittamisen ja järjestelyn kansallisella tasolla.

5 artikla

Slovakian tasavalta maksaa vuosittain yhteisön talousarvioon osuuden, jonka tarkoituksena on kattaa ohjelmiin osallistumisesta koituvat kustannukset.

Slovakian tasavallan rahoitusosuutta koskevat säännöt määritellään liitteessä, joka on olennainen osa tätä päätöstä. Assosiaatiokomitea voi tarvittaessa mukauttaa rahoitusosuutta.

6 artikla

Yhteisön jäsenvaltiot ja Slovakian tasavalta helpottavat parhaan kykynsä mukaan Slovakian tasavallan ja yhteisön välillä liikkuvien opiskelijoiden, opetushenkilöstön, korkeakoulujen hallintoviranomaisten, nuorison ja muiden edellytykset täyttävien henkilöiden vapaata liikkuvuutta ja asumista heidän osallistuessaan tämän päätöksen soveltamisalaan kuuluvaan toimintaan.

7 artikla

Komissio ja Slovakian tasavalta valvovat kumppanuuden perusteella jatkuvasti Slovakian tasavallan osallistumista ohjelmiin, sanotun kuitenkaan rajoittamatta komission ja yhteisön tilintarkastustuomioistuimen sellaisten tehtävien hoitoa, jotka koskevat ohjelmien valvontaa ja arviointia Leonardo da Vinci -ohjelmasta tehdyn päätöksen 10 artiklan, Nuorten Eurooppa -ohjelmasta tehdyn päätöksen 9 artiklan ja Sokrates-ohjelmasta tehdyn päätöksen 8 artiklan nojalla. Slovakian tasavalta toimittaa yhteisölle tarvittavat kertomukset ja osallistuu tarvittaviin yhteisön määräämiin erityistoimiin.

8 artikla

Slovakian tasavalta kutsutaan ennen komiteoiden säännöllisiä kokouksia pidettäviin yhteensovittamiskokouksiin, jotka koskevat tämän päätöksen täytäntöönpanoa, sanotun kuitenkaan rajoittamatta Leonardo da Vinci -ohjelmasta tehdyn päätöksen 6 artiklassa, Nuorten Eurooppa -ohjelmasta tehdyn päätöksen 6 artiklassa ja Sokrates-ohjelmasta tehdyn päätöksen 4 artiklassa tarkoitettujen menettelyjen noudattamista. Komissio ilmoittaa Slovakian tasavallalle näiden säännöllisten kokousten tuloksista.

9 artikla

Hakemusmenettelyssä, sopimuksissa, annettavissa kertomuksissa ja muissa ohjelmien hallinnollisissa järjestelyissä käytettävän kielen on oltava jokin yhteisön virallisista kielistä.

10 artikla

Tätä päätöstä sovelletaan Leonardo da Vinci-, Nuorten Eurooppa- ja Sokrates-ohjelmien keston ajan (31 päivään joulukuuta 1999).

11 artikla

Tämä päätös tulee voimaan sitä kuuta seuraavan kuun ensimmäisenä päivänä, jona assosiaationeuvosto on tehnyt sen.

LIITE

SLOVAKIAN TASAVALLAN RAHOITUSOSUUS LEONARDO DA VINCI-, SOKRATES- JA NUORTEN EUROOPPA -OHJELMIIN

1. Slovakian tasavallan rahoitusosuus kattaa:

- ohjelmista myönnettävän tuen tai muut ohjelmiin liittyvät taloudelliset avustukset slovakialaisille osanottajille,

- ohjelmista myönnettävän taloudellisen tuen kansallisten elinten toimintaa varten, kun se on mahdollista,

- ohjelmien hallinnolliset lisäkustannukset, jotka liittyvät komission vastuulla olevaan ohjelmien hallinnointiin ja aiheutuvat Slovakian tasavallan osallistumisesta niihin.

2. Kunakin varainhoitovuonna slovakialaisten edunsaajien ja Slovakian tasavallan kansallisten elinten ohjelmista saamien tukien tai muiden taloudellisten avustusten yhteismäärä ei saa olla suurempi kuin Slovakian tasavallan maksama rahoitusosuus sen jälkeen, kun hallinnolliset lisäkustannukset on vähennetty.

Jos Slovakian tasavallan yhteisön talousarvioon maksama osuus hallinnollisten lisäkustannusten vähentämisen jälkeen on suurempi kuin slovakialaisten edunsaajien ja kansallisten elinten ohjelmista saama tuki tai muut taloudelliset avustukset yhteensä, Euroopan yhteisöjen komissio siirtää ylijäämän seuraavan varainhoitovuoden talousarvioon, ja se vähennetään seuraavan vuoden rahoitusosuudesta. Jos tällainen ylijäämä jää jäljelle ohjelmien päättyessä, vastaava määrä maksetaan takaisin Slovakian tasavallalle.

3. Leonardo da Vinci

Slovakian tasavallan vuosittainen rahoitusosuus on 2 140 000 ecua vuodesta 1997 alkaen. Tästä määrästä 140 000 ecua on tarkoitettu käytettäväksi sellaisten hallinnollisten lisäkustannusten kattamiseen, jotka liittyvät komission vastuulla olevaan ohjelmien hallinnointiin ja aiheutuvat Slovakian tasavallan osallistumisesta niihin.

4. Sokrates

Slovakian tasavallan rahoitusosuus on:

- 940 000 ecua vuonna 1997 sen osallistumiseksi ryhmien II (kouluopetus, Comenius) ja III (horisontaaliset toimenpiteet) toimintaan. Tästä määrästä 60 000 ecua on tarkoitettu käytettäväksi sellaisten hallinnollisten lisäkustannusten kattamiseen, jotka liittyvät komission vastuulla olevaan ohjelmien hallinnointiin ja aiheutuvat Slovakian tasavallan osallistumisesta niihin,

- 2 140 000 ecua vuosina 1998 ja 1999 sen osallistumiseksi koko Sokrates-ohjelmaan, ryhmän I (Erasmus) toiminta mukaan lukien. Tästä määrästä 140 000 ecua on tarkoitettu käytettäväksi sellaisten hallinnollisten lisäkustannusten kattamiseen, jotka liittyvät komission vastuulla olevaan ohjelmien hallinnointiin ja aiheutuvat Slovakian tasavallan osallistumisesta niihin.

5. Nuorten Eurooppa

Slovakian tasavallan vuosittainen rahoitusosuus on:

- 270 000 ecua vuonna 1997 sen osallistumiseksi toimintamuotoihin AI ja BI;

- 464 000 ecua vuonna 1998 ja 702 000 ecua vuonna 1999 sen osallistumiseksi ohjelman kaikkiin toimintamuotoihin toimintamuotoa D lukuun ottamatta.

Näistä määristä 40 000 ecua on tarkoitettu käytettäväksi vuosittain sellaisten hallinnollisten lisäkustannusten kattamiseen, jotka liittyvät komission vastuulla olevaan ohjelmien hallinnointiin ja aiheutuvat Slovakian tasavallan osallistumisesta niihin.

6. Yhteisön yleiseen talousarvioon sovellettavaa varainhoitoasetusta sovelletaan erityisesti Slovakian tasavallan rahoitusosuuden hallintaan.

Tämän päätöksen tultua voimaan ja kunkin seuraavan vuoden alussa komissio pyytää Slovakian tasavaltaa toimittamaan sen tämän päätöksen mukaista rahoitusosuutta vastaavat varat.

Rahoitusosuus ilmoitetaan ecuina, ja se maksetaan komission ecumääräiselle pankkitilille.

Slovakian tasavalta maksaa osuutensa tämän päätöksen soveltamisalaan kuuluvista vuosikustannuksista rahoituspyynnön mukaisesti ja viimeistään kolmen kuukauden kuluttua pyynnön lähettämisestä. Jos osuuden maksu viivästyy, Slovakian tasavalta maksaa viivästyskorkoa maksamattomasta määrästä eräpäivästä alkaen. Viivästyskorkona käytetään eräpäivän kuukautena voimassa olevaa Euroopan raha-asiain yhteistyöneuvoston (ERYR) ecumääräisiin toimiinsa soveltamaa korkoa (1) 1,5 prosenttiyksiköllä korotettuna.

7. Slovakian tasavalta maksaa 3, 4 ja 5 kohdassa tarkoitetut hallinnolliset lisäkustannukset kansallisesta talousarviostaan.

8. Slovakian tasavalta maksaa 50 prosenttia osallistumisestaan aiheutuvista jäljellä olevista kustannuksista kansallisesta talousarviostaan.

Loput 50 prosenttia maksetaan Slovakian tasavallan vuosittaisesta PHARE-ohjelman yhteydessä toteutettavasta kansallisesta maaohjelmasta, jollei PHARE-ohjelman säännöllisistä ohjelmointimenettelyistä muuta johdu.

(1) Korko julkaistaan kuukausittain Euroopan yhteisöjen virallisen lehden C-sarjassa.